
Varázslás varázspálca nélkül: csodás elemek, mágia és bűvölet Antoine Watteau művészetében 

Dolgozatunkban a csodás elemek, a bűvölet és a mágia fogalmának nyomába eredünk, és Jean-Antoine Watteau művein keresztül bemutatjuk, hogyan jelennek meg ezek az elemek a 18. századi francia festészetben. Kutatásunk során 17. és 18. századi szótárakra, enciklopédiákra, művészéletrajzokra és későbbi korok művészetkritikusainak munkáira támaszkodva arra a kérdésre keresünk választ, hogy Watteau életrajzírói miért hangsúlyozzák a festő műveinek csodás és varázslatos voltát, mikor azok nem ábrázolnak sem varázspálcát, sem tündéreket. A 17. században újra népszerűvé váló csodás elemek fellelhetők a korabeli irodalomban, színművészetben és zenében: ezek a társművészetek a festészetre is jelentős hatást gyakoroltak. A mitológiából és a keresztény vallásból származó motívumok közvetlenül, valamint a commedia dell’arte-n keresztül közvetve is hatottak a festőre, aki ugyanakkor a természet nagy csodálója is volt. Képein valószerű alakokat és természeti környezetet látunk, a boldog, szerelmes fiatal párokat és idealizált pásztorokat azonban képzeletbeli, ideális világba helyezve ábrázolja. Watteau festményeit az az illúzió teszi csodássá, ami a néző szemében hihetővé varázsolja a valószerűtlen jeleneteket.



